Ta tje̱njihi̱n xu̱ta̱ kꞌu̱a̱ xu̱ta̱ xi nchja̱ griego̱ xi ta̱ i̱ncha jꞌai nanki Jerusalen nga jꞌai tsꞌíntsjoho̱ Nti̱a̱ná a̱jihi̱n sꞌíu̱.
Kui xi jꞌaisehe̱ Felipe̱ xi nda̱ Betsaida̱,
nanki xi tíjñajihi̱n a̱nte Galilea̱,
ko̱ bꞌa̱ kitsúhu̱:
—Ji nda̱ nti̱a̱,
mjeni̱ nga cha̱i̱ Jesu.
A̱sꞌa̱i Felipe̱ ngji tsúyaha̱ Andre ko̱ nga joo̱ ngji tsúya ngáha̱ Jesu.
A̱sꞌa̱i bꞌi̱ kitsú Jesu:
—Ja kuichu chu̱ba̱ nga sa̱kúchji kju̱a̱chánkaha̱ Ntíhi̱ Nda̱xꞌi̱u̱n.
Kju̱axi̱ ni xi tíxinnu̱u.
Tsa najmi ku̱i̱jne̱ tꞌanankiu̱ nku xujmá tuni̱ñu̱ ko̱ ku̱a̱yá,
tu̱ nku sꞌe̱jña subahá.
Tu̱nga tsa ku̱a̱yá,
nkꞌiehé nga tsjá cha̱n xi ꞌyún tse.
Xi tjoho̱ yjoho̱,
kui xi tu̱ sahá ndyja̱.
Tu̱nga xi najmi tjoho̱ yjoho̱ a̱sunntei̱,
kui xi tu̱ sahá kjꞌu̱átjo ko̱ kꞌúéjña tíkꞌun sín.
Tsa tjín xi títsꞌínkjáínna nga an xi ka̱ma Nda̱ Nti̱a̱ha̱,
katsjennkína.
Má kúáte̱jña,
ta̱ yo̱ kꞌúéjña xi tsꞌi̱ínkjáínna,
ko̱ Nti̱a̱ Na̱ꞌmiu̱ kꞌu̱a̱sjenkꞌaha̱ xu̱ta̱ xuꞌbo̱.
’ꞌYún un tíbehe̱ ani̱ma̱na̱ ndꞌa̱i̱.
¿Nkú xíán?
¿A bꞌi̱ xíán:
Ji Na̱ꞌmi,
nꞌe̱kjꞌa tꞌaxínní kju̱a̱ni̱ma̱ xuꞌbi̱ ndꞌa̱i̱?
Tu̱nga kuihí xá jái̱hina.
Tu̱ sahá ta̱kúchji kju̱a̱chánkahi̱,
Na̱ꞌmi.
Nkꞌie nga bꞌa̱ kitsú Jesu,
a̱sꞌa̱i bꞌi̱ kitsú nku nta̱ xi nibaha nkꞌa ján:
—Ja tsakuchjá kju̱a̱chánkana̱ ko̱ ta̱ kuakuchjíhí ngáhana.
Nkꞌie nga kintꞌé nto̱ xu̱ta̱ xi tíi̱ncha yo̱,
tjín xi bꞌa̱ kitsú:
—Nku chꞌo̱n kjuaneya.
Ko̱ kꞌu̱a̱ xi bꞌa̱ kitsú:
—Nku ntítsje kuanchja̱ko̱ho̱.
A̱sꞌa̱i bꞌa̱ kitsú Jesu:
—Najmi ngandana̱ kuanuꞌyáha nto̱.
Ngandanu̱ ní bꞌa̱ kamaha.
Ndꞌa̱i̱ nꞌe̱ko̱kju̱a̱ a̱sunntei̱ ko̱ ndꞌa̱i̱ ku̱i̱chꞌonsje na̱tsin ján xi tíbatéxumaha̱ a̱sunntei̱.
Ko̱ nga chjúsíntje̱n nkꞌana tꞌanankiu̱,
tsꞌian nga ni̱bakꞌúnna ngayjee̱ xu̱ta̱ xi tjín a̱sunntee̱.
Bꞌa̱ kitsú Jesu nga kitsúya xi nkú tsꞌín ku̱a̱yáha.
A̱sꞌa̱i bꞌa̱ kitsú xu̱ta̱:
—Tu̱nga yaníi̱ ni xi tjítꞌa kju̱a̱téxumoo̱,
nga xi tsꞌi̱ín nibá Nti̱a̱ná ngajoho̱ kꞌúéjña sín.
¿Nkú tsꞌín bꞌa̱ tíbixíhinni nga tjíhin nga chjúsíntje̱n nkꞌaha Ntíhi̱ Nda̱xꞌi̱u̱n?
¿Yá xi Ntíhi̱ Nda̱xꞌi̱n xi tíbixín?
Bꞌi̱ kitsú Jesu:
—An ndꞌíu̱.
Tu̱ chuba ni̱stjihín tíi̱jñajin sanu̱u.
Ti̱nimo nga tíjña sanu̱u ndꞌíu̱ tu̱ xi najmi ka̱ma jyuntꞌaihinnu.
A̱tꞌaha̱ xi tsúꞌba má jyuu̱n najmi be má fi.
Nkꞌie nga tíi̱jñajinnu̱u xi nkúhu ndꞌí,
nꞌe̱ sꞌejinnú tu̱ xi ku̱i̱nimahanu má ndzjee̱n.
Bꞌa̱ kitsú Jesu ko̱ a̱sꞌa̱i ngji tꞌaxíhi̱n xu̱to̱.